Դիմիտր Տելկիսկի

Դիմիտր Նիկոլաև Տելկիսկի (; ), բուլղարիացի ֆուտբոլիստ, կիսապաշտպան։

Կենսագրություն

«Բոտև» 
Դիմիտր Տելկիսկին հանդիսանում է Պլովդիվ քաղաքի «Բոտև» ֆուտբոլային ակումբի սան։ 1990-ից մինչև 1995 թվականները Տելկիսկին խաղացել է թիմի երիտասարդական կազմում։ 1995 թվականին Դիմիտրը մասնակցություն է ունեցել բուլղարական մեկ այլ՝ «Չիրպան» ակումբի խաղերին, իսկ 1996 թվականից մինչև 1999 թվականը խաղացել է «Բոտև» ակումբի հիմնական կազմում, որտեղ անցկացրել է 62 խաղ և խփել է 16 գոլ։

«Լևսկի» 
1999 թվականին Դիմիտր Տելկիսկին տեղափոխվել է մայրաքաղաքային «Լևսկի» ակումբ, որտեղ էլ հասել է իր կարիերայի հիմնական հաջողություններին․ «Լևսկիի» կազմում նա դարձել է Բուլղարիայի առաջնության հնգակի հաղթող, հինգ անգամ հաղթել է նաև Բուլղարիայի գավաթի խաղարկությունում, և երկու անգամ հաջողության է հասել Բուլղարիայի Սուպերգավաթի խաղարկությունում։

2005-2006 մրցաշրջանում Տելկիսկին «Լևսկի» ակումբի կազմում մասնակցել է ՈՒԵՖԱ Գավաթի խաղարկությանը, որտեղ ակումբը հասել է մինչև 1/4 եզրափակիչ։ Հաջորդ մրցաշրջանում ակումբը, որի կազմում էր նաև Տելկիսկին, հասել է Չեմպիոնների Լիգայի խմբային փուլ և այդպիսի արդյունքով դարձել է առաջին բուլղարական ֆուտբոլային ակումբը, որը հասել է խմբային փուլին։ «Լևսկի» ակումբի կազմում Տելկիսկին անցկացրել է 287 խաղ և խփել է 64 գնդակ։

«Հապոել» 
2008 թվականի հունվարի 3-ին «Լևսկին» և Թել Ավիվի «Հապոել» ակումբները համաձայնության են եկել Էլին Տոպուզակովի և Դիմիտր Տելկիսկու՝ իսրայելյան ակումբ տեղափոխության վերաբերյալ։ Երկու ֆուտբոլիստներն էլ պայմանագիր են կնքել «Հապոելի» հետ 2008 թվականի հունվարի 7-ին։ Տելկիսկին իր համար ընտրել է 31 համարը։ Դիմիտրի Տելկիսկին «Հապոելի» կազմում իր դեբյուտը նշել է 2008 թվականի հունվարի 12-ին Կֆար-Սավա քաղաքի «Հապոելի» դեմ խաղում, որտեղ թելավիվյան «Հապոելը» պարտվել է 1։2 հաշվով։ «Հապոելի» կազմում իր առաջին գոլը Տելկիսկին խփել է Հերցլիա քաղաքի «Մակկաբի» ակումբի դեմ խաղում՝ օգնելով իր թիմին հաղթել 3։2 հաշվով։ 2008 թվականին տեղի երկրպագուները Դիմիտր Տելկիսկուն ճանաչել են տարվա լավագույն ֆուտբոլիստ։

«Ամկար» 
Ռուսաստանում Դիմիտր Տելկիսկին կարող էր հայտնվել դեռ 2008 թվականին, երբ նա ստացել էր «Լուչ-Էներգիա» և «Ալանիա» ակումբներից հրավեր։ Բայց այն ժամանակ Տելկիսկին նախընտրեց իսրայելական «Հապոել» ակումբ։ 2009 թվականի առաջին կեսում Տելկիսկին հրավեր է ստացել «Ամկարից», որի մարզիչը եղել է բուլղարիացի Դիմիտր Դիմիտրովը, ով ֆուտբոլիստի հետ շատ լավ ծանոթ էր դեռ «Լևսկիում» անցկացրած տարիներից։

Հուլիսի 18-ին Տելկիսկին հայտնվել է Պերմում, իսկ հուլիսի 28-ին կես տարվա պայմանագիր կնքեց ՖԱ «Ամկարի» հետ, այդպիսով դառնալով ՖԱ «Ամկար»-ի խաղացողների միջև չորրորդ բուլղարիական ֆուտբոլի ներկայացուցիչ։

Դիմիտր Դիմիտրովը ֆուտբոլիստին վերցրել է փաստացի առանց դիտելու։ Տելկիսկին հրավիրվել է կայունացնելու «Ամկարի» խաղը և ուժեղացնելու թիմի հարձակման պոտենցիալը։ Գլխավոր մարզիչ Դիմիտր Դիմիտրովի կարծիքով՝ Տելկիսկին բազմակողմանի խաղացող է, ով կարող է խաղալ կիսապաշտպանության գծում, կամ էլ ինսայդի դերում, ով համապատասխանում է սովորական 4-3-3 սխեմային, որն օգտագործում է «Ամկարը»։

«Ամկարի» հետ ունեցած հարաբերությունների մասին Տելկիսկին ասել է հետևյալը․
«Ամկարն» իմ հայրենիքում ամենահայտնի ռուսական ակումբն է։ Քանի որ այնտեղ խաղում են միանգամից երեք բուլղարիացիներ՝ «Լևսկիում» և հավաքականում իմ հին թիմակիցներ Սիրակովը, Կուշևը և Պեևը, ինչպես նաև բրազիլացի Ժեան Կարլոսը նույնպես լավ ծանոթ է ինձ «Լևսկիից»։
 Դիմիտր Տելկիսկի

«Ամկարի» կազմում առաջին անգամ Տելկիսկին խաղացել է 2009 թվականի օգոստոսի 9-ին մոսկովյան ԲԿՄԱ-ի դեմ. խաղն ավարտվել է ԲԿՄԱ-ի օգտին 1։0 հաշվով։ Այդ խաղի 82-րդ րոպեին Դիմիտր Տելկիսկին փոխարինել է Նիկոլայ Ժիլյաևին։

Ընդհանուր առմամբ «Ամկարի» կազմում անցկացրել է 4 խաղ, որից հետո՝ հոկտեմբերի 17-ին, հայտարարվել է ակումբի և խաղացողի միջև երկկողմանի համաձայնությամբ պայմանագրի խզման մասին, որի համար որպես պատճառ նշվել է այն, որ Դիմիտրը չի կարողացել իր դերն ամրագրել հիմնական կազմում, սակայն հետագայում պարզ է դարձել, որ նրա կինը սիրեկան ուներ, երբ Տելկիսկին գտնվում էր Պերմում։

Կրկին «Լևսկի» 
«Ամկարի» հետ պայմանագրի խզումից հետո Տելկիսկին վերադարձել է «Լևսկի», որի կազմում հանդես էր եկել ավելի վաղ՝ անցկացնելով այդ ակումբում իր խաղային կարիերայի մեծ մասը։

Անձնային որակներ 
Դիմիտր Տելկիսկին՝ որպես կիսապաշտպան, տարբերվում է մեծ արդյունավետությամբ․ Բուլղարիայի և Իսրայելի առաջնություններում անցկացրած 398 խաղերում նա խփել է 88 գնդակ։ Համարվում է շարժական, ունիվերսալ խաղացող, ով կարող է խաղալ ինչպես կենտրոնում, այնպես էլ եզրերում։ Հայտնի է լավ արագությամբ, հրաշալի դրիբլինգով, տուգանային և տասնմեկ մետրանոց հարվածների կատարմամբ։ Աշխատող ոտքը աջն է։

«Բոտև» ակումբի երկրպագուների կողմից Տելկիսկին ստացել է «Մեչո» () մականունը, որը հայերեն թարգմանությամբ նշանակում է «արջ»,  «թավշե արջուկ»։

Նվաճումներ 
Իր բոլոր պաշտոնական պարգևները Դիմիտր Տելկիսկին ստացել է «Լևսկի» ակումբի կազմում։

 Բուլղարիայի առաջնության հաղթող - 2000, 2001, 2002, 2006, 2007
 Բուլղարիայի Գավաթի հաղթող - 2000, 2002, 2003, 2005, 2007
 Բուլղարիայի Սուպերգավաթի հաղթող - 2005, 2007
 ՈՒԵՖԱ Գավաթ 2005-2006․ 1/4 եզրափակիչ
 ՈՒԵՖԱ Չեմպիոնների Լիգա 2006-2007․ Խմբային փուլ
 Թել-Ավիվի «Հապոելի» 2008 թվականի լավագույն ֆուտբոլիստ (ակումբի երկրպագուների կարծիքով)

Ծանոթագրություններ

Արտաքին հղումներ 
 
 Խաղացողի վիճակագությունը ՖԱ «Ամկարի» կայքում 

Բուլղարացի ֆուտբոլիստներ
Ֆուտբոլի կիսապաշտպաններ
Բուլղարիայի հավաքականի ֆուտբոլիստներ
Ռուսաստանի Պրեմիեր Լիգայի խաղացողներ